Imtella' Jannar 8, 2022 - Aġġornata 8 Ta' Jannar, 2022 5:52pm Ritratti: Lee-jordan Busuttil Żewġ nisa ddaħħlu l-Isptar Mater Dei għall-kura wara li nqalbu bil-karozza fil-limiti tar-Rabat. L-inċident seħħ għall-ħabta tal-11am fi Triq l-Imdina, ftit wara r-roundabout li hemm 'il fuq mid-daħla għal Ta' Qali. Kelliem għall-Pulizija qal li żagħżugħ ta' 25 sena li joqgħod il-Mosta tilef il-kontroll tal-karozza u ħabat ma' ċint bil-konsegwenza li nqaleb. Miegħu kien hemm żewġ passiġġieri – mara ta' 51 sena u tfajla ta' 18-il sena, it-tnejn joqogħdu l-Mosta. Fuq il-post issejħu membri tal-Protezzjoni Ċivili li għenu lil waħda mill-passiġġieri biex tinħareġ mill-karozza. Il-passiġġieri ttieħdu l-isptar għall-kura, bil-mara ċertifikata li għandha ġrieħi gravi u t-tfajla ġrieħi ħfief. Is-sewwieq ġie riferut għal ċentru tas-saħħa. Huma ngħataw l-ewwel għajnuna fuq il-post minn tim mediku. Il-Pulizija tad-distrett ħejjew rapport dwar l-inċident.